V. Palko, poslanec: (2008-10-31):
Najprv si dovolím na úvod ešte poradiť pani poslankyni Belásovej, veď to je úplne v poriadku, že poslanec príde a má napísané starostlivo, že čo má povedať a že má spomenúť, že neprítomní poslanci SMK, ale naozaj ono to vyznieva blbo, keď sú tu neprítomní všetci poslanci SMK a v podstate skoro všetci poslanci SDKÚ, všetci poslanci HZDS sú tu neprítomní, aj vás tu je už trošku poredšie a zo SMER-u sú tu koľkí – piati, šiesti? Čiže tam tá pointa vypadáva, pani poslankyňa, viete. Čiže treba aj reagovať tak nejako akože on-line na situáciu, ktorá vzniká. Vážený pán podpredseda vlády Čaplovič, vážený pán predseda parlamentu, dokonca aj vážení poslanci zo SNS, ktorí ste tu vystupovali, v podstate musím povedať, že plus-mínus máte pravdu. V mnohom ste hovorili pravdu, aj keď to nebola celá pravda, ale to sa stáva. Toto sme, tento problém slovensko-maďarský, slovensko-maďarská kauza, toto sme aj my riešili ešte v čase, keď vy ste neboli v slovenskom parlamente, v prvej polovici roku 2002, to bolo vtedy, keď Orbánova vláda v Maďarsku prijala zákon o zahraničných Maďaroch a chcela financovať maďarské deti, buď to priamo, alebo cez nejaké organizácie, za to, že povedzme budú chodiť do maďarských škôl, čiže finančne ich vlastne takto chcela uplácať. Ja som vtedy bol zvedavý, že čo urobí SNS. SNS preukázala vtedy im vlastnú neschopnosť a neurobili proste nič. My sme vtedy pripravili protizákon slovenský, ktorý pripravoval 90-percentné zdanenie takýchto nejakých príjmov, ktoré by sa transferovali z Maďarskej republiky na Slovensko, a ja som vtedy ten zákon z tohto miesta predkladal. Poslanci SNS, keďže sami nič nevymysleli, čo im je akosi vlastné, tak... (Reakcia z pléna.) Vy ste tu v 2002 na jar, 2002 na jar, pán poslanec! Ale veď nevyskakujte, pán poslanec, čo vy si pamätáte z tej slovenskej politiky?! Vy ste tu neboli, ale iní tu boli. Dejiny Slovenska nezačínajú vaším vstupom do parlamentu, pán poslanec, no. (Reakcia z pléna.) Tam sedeli slotovci a tam sedeli malíkovci a všetci spoločne hlasovali za náš zákon vtedy. (Reakcie z pléna.) Čiže aby som sa vrátil k tej podstate. Neschopnosť SNS vtedy čokoľvek urobiť. A od tohto pojmu „neschopnosť“ by som sa rád teraz odrazil, pretože to je to, čo spája vystúpenie ako poslancov SNS, pán podpredseda vlády, bohužiaľ, aj vaše, aj vystúpenie pána predsedu parlamentu, neschopnosť, dajme tomu, že schopnosť pomenovať problém, ale neschopnosť ponúknuť akékoľvek riešenie, čo i len náznak nejakého riešenia. Najmä teda, pán predseda parlamentu Paška, vaše vystúpenie, nehovorím, že bolo nepravdivé, ono bolo také plačlivé. To bolo plačlivé vystúpenie. Takže aký je to, bavme sa o riešeniach. Ten problém, ten problém je vážny. Ten problém siaha až do roku 1923, keď Trianonská dohoda definitívne potvrdila, že z veľkého Uhorska sa stáva malé Maďarsko, a otázka je teraz – čo s tým? Slovenská národná strana, tá má aspoň nejakú jasnú koncepciu. Tá koncepcia je, že Maďarov na Slovensku treba vytlačiť do naprostej izolácie. To je koncepcia jasná. Keby ju kopírovali všetky slovenské politické strany, do 10 rokov by tu bolo Kosovo, Slovensko na medzinárodnej úrovni by preto všetko prehralo a prišli by sme o juh Slovenska a esenesáci by sa tak pozerali, že čo sa to deje, čo sa to deje. Čiže ich koncepcia je jasná a, samozrejme, totálne nezmyselná, hlúpa, je to koncepcia tlčhubov, je to koncepcia bezvýchodisková. Podstatne viac ma zaujíma stanovisko najväčšej vládnej strany SMER. SMER nevie, čo má robiť, pán podpredseda vlády. SMER nevie, že či má SNS tlmiť alebo či má SNS predbiehať. Pán podpredseda, musím povedať, že to, čo prežívame na diplomatickom poli ohľadne slovensko-maďarskej kauzy, tak to je naša diplomatická tragédia. To je naša slovenská diplomatická tragédia. Pretože, pán podpredseda vlády, naozaj platí to, aj čo ste vy povedali, úroveň ochrany menšín na Slovensku je vysoká, je úctyhodná, je chvályhodná, a napriek tomu toto nie sme schopní na diplomatickom poli predať. A vy sám dobre viete, že prečo to nie sme schopní predať. Pretože na diplomatických fórach Slovensko hovorí o tom, ako chránime menšiny, a tí, ktorí nám neprajú, vyťahujú výroky vášho koaličného partnera. Hneď zavedú reč na toho šaša na koni a strapatú ministerku a huňaté koníky a prechody transportérov z Budapešti na Slovensko, prechody tankov zo Žiliny do Budapešti a tak ďalej a už prehrávame. A už prehrávame. A toto nazývam tragédiou. Pozrite sa, ja mám taký pocit, že keď sa tak stretnú niekedy v Budapešti na hlavnej triede v kaviarni na rannej káve a nejakom koláči prezident Sólyom a prípadne aj Kinga Gönczová a aj Gyurcsány, aj Orbán, aj všetci dohromady, tak oni sa musia naozaj strašne tešiť. Musia si hovoriť, no tak Pán Boh ešte miluje maďarský národ, keď nám dal Jána Slotu. Musím povedať, že keby Ján Slota bol maďarský agent, že by sa nechoval inak, ako sa chová. (Reakcie z pléna.) On absolútne nabíja delá všetkým tým, ktorí v slovensko-maďarskej kauze stoja proti Slovensku. Všetkým tým nabíja delá. Ten váš Ján Slota je ako ten „kanonýr“ Jabúrek, ktorý len stojí „u kanónu a láduje“. (Reakcie z pléna.) Viete čo, zopár tlčhubov ma tu nebude umlčiavať, to vám hovorím úplne otvorene. (Prerušenie vystúpenia predsedajúcim.)